Emily今日報道話運輸及物流局長噚日起休假13日,5月2號復工翌日就係財委會開會,有機會係當局再提交沙田T4主幹路工程撥款申請。運輸及物流局發言人今日回覆Emily話,自T4主幹路上月暫緩到財委會申請撥款起,局長及同事一直就項目積極向公眾解說,團隊會繼續約見不同板塊嘅立法會議員進行溝通。
據了解,林局長今次放大假,原來係家有喜事,皆因佢榮升外父,要到外地出席女兒婚禮。
Emily知道林局長係一個好愛錫子女嘅爸爸,佢2022年12月將軍澳藍田隧道及將軍澳跨灣連接路(合稱將藍公路)通車,佢亦因為要到海外出席女兒大學畢業禮,需要休假8日,未能出席通車儀式,由副局長廖振新以署理局長身分出席。
相關字詞﹕編輯推介;林世雄;運輸及物流局